**Likumprojekta “Eiropas Ekonomikas zonas finanšu instrumenta un Norvēģijas finanšu instrumenta 2014.-2021. gada perioda vadības likums”  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai nodrošinātu Eiropas Ekonomikas zonas finanšu instrumenta un Norvēģijas finanšu instrumenta ieviešanu 2014.-2021. gada periodā saskaņā ar saprašanās memorandiem par minēto finanšu instrumentu īstenošanu, ko ir noslēgusi Latvijas Republika ar donorvalstīm (Īslandi, Lihtenšteinas Firstisti un Norvēģijas Karalisti) un kas apstiprināti ar šādiem Ministru kabineta noteikumiem:   1. Ministru kabineta 2017. gada 5. decembra noteikumi Nr. 712 “Par Latvijas Republikas un Īslandes, Lihtenšeinas Firstistes un Norvēģijas Karalistes saprašanās memorandu par Eiropas Ekonomiskās zonas finanšu instrumenta ieviešanu 2014.-2021. gadā”; 2. Ministru kabineta 2017. gada 5. decembra noteikumi Nr. 713 “Par Latvijas Republikas un Norvēģijas Karalistes saprašanās memorandu par Norvēģijas finanšu instrumenta ieviešanu 2014.-2021. gadā”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Latvija un donorvalstis noslēdza saprašanās memorandus par Eiropas Ekonomikas zonas (turpmāk – EEZ) finanšu instrumenta un Norvēģijas finanšu instrumenta (turpmāk – finanšu instrumenti) ieviešanu 2014.-2021. gada periodā 2017.gada 14.decembrī. Šobrīd spēkā esošais Eiropas Ekonomikas zonas finanšu instrumenta un Norvēģijas finanšu instrumenta 2009.-2014. gada perioda vadības likums (turpmāk – 2009.-2014. gada perioda likums) nav piemērojams jaunā perioda ieviešanai. Tādējādi pašreiz Latvijā nav tiesiskā regulējuma, lai ieviestu finanšu instrumentus 2014.-2021. gada periodā, savukārt Eiropas Ekonomikas zonas finanšu instrumenta komitejas 2016. gada 22. septembrī apstiprinātie noteikumi par Eiropas Ekonomikas zonas finanšu instrumenta ieviešanu 2014.-2021. gadā un Norvēģijas Ārlietu ministrijas 2016. gada 22. septembrī apstiprinātie noteikumi par Norvēģijas finanšu instrumenta ieviešanu 2014.-2021. gadā (turpmāk – donorvalstu noteikumi)[[1]](#footnote-1) un vadlīnijas nav saistošas trešajām personām. Finanšu instrumentu 2014.-2021. gadam tiesisko pamatu kopā ar saprašanās memorandiem veido šādi dokumenti:  * EEZ līguma par EEZ finanšu instrumenta 2014.-2020. gadam Protokols Nr. 38.c; * Norvēģijas Karalistes un Eiropas Savienības līgums par Norvēģijas finanšu instrumentu 2014.-2021. gadam; * donorvalstu noteikumi; * programmu līgumi; * jebkādas EEZ finanšu instrumentu komitejas vai Norvēģijas atbilstoši donorvalstu noteikumiem pieņemtās vadlīnijas.   Saskaņā ar minētajiem saprašanās memorandiem un donorvalstu noteikumiem Latvija kā saņēmējvalsts ir atbildīga par atbilstošas vadības un kontroles sistēmas izveidošanu.   1. Likumprojekta mērķis, tāpat kā 2009.-2014. gada periodā, ir noteikt finanšu instrumentu vadības vispārējos pamatprincipus Latvijas Republikā, lai veicinātu efektīvu, caurredzamu un pareizas finanšu pārvaldības principiem atbilstošu finanšu instrumentu ieviešanu. Likumprojekts nosaka finanšu instrumentu vadībā iesaistīto institūciju, Iepirkumu uzraudzības biroja, līdzfinansējuma saņēmēja un projekta partnera tiesības un pienākumus, pilnvarojumu Ministru kabinetam noteikt, kā tiek nodrošināti finanšu instrumentu vadības posmi, projektu iesniegumu atlases un iepriekš noteikto projektu novērtēšanas pamatnoteikumus, finanšu instrumentu vadībā iesaistīto institūciju pieņemto lēmumu apstrīdēšanas un pārsūdzēšanas kārtību, kā arī informācijas atklātības nosacījumus attiecībā uz informāciju, kas saistīta ar projektiem. 2. Likumprojekta pamatā ir 2009.-2014. gada perioda likumā ietvertais regulējums, kas precizēts, ņemot vērā izmaiņas donorvalstu noteikumos, iepriekšējā perioda pieredzi, pēc analoģijas Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma regulējumu, kā arī SIA “SAFEGE Baltija” veikto Eiropas Ekonomikas zonas finanšu instrumenta un Norvēģijas finanšu instrumenta 2009.-2014. gada perioda ieviešanas sistēmas efektivitātes izvērtējumu.[[2]](#footnote-2) 3. Likumprojektā, tāpat kā 2009.-2014. gada perioda likumā, ir iekļauta tiesību norma, kas nosaka, ka projekta iesnieguma iesniegšana saskaņā ar šo likumu nerada  pienākumu finanšu instrumentu vadībā iesaistītajai institūcijai piešķirt  projekta iesniedzējam finansējumu  projekta īstenošanai (5. pants). Šajā gadījumā regulējuma objekts ir subsīdiju jeb finansējuma piešķiršana, kas ietilpst tiesību nodrošinošajā valsts pārvaldē (vāc. – *Leistungsverwaltung*)[[3]](#footnote-3), kā rezultātā personai nav subjektīvu publisko tiesību prasīt projekta iesnieguma apstiprināšanu un finansējuma piešķiršanu, tai skaitā tiesas ceļā. No tiesību nodrošinošās pārvaldes ir nošķirama ierobežojošā pārvalde (vāc. – *Eingriffsverwaltung*), kurā personai ir subjektīvas publiskās tiesības no valsts vai cita publiskās varas nesēja prasīt veikt vai pārtraukt konkrētu darbību (ja nepieciešams, arī tiesas ceļā)[[4]](#footnote-4), piemēram, būvniecībā. Attiecībā uz subsīdiju piešķiršanu projekta iesniedzējam ir tiesības un tiesisku un taisnīgu projekta iesnieguma vērtēšanas un lēmuma pieņemšanas procedūru, kā arī vienlīdzīgu attieksmi.[[5]](#footnote-5) Tas nozīmē, ka  projekta iesniedzējs saskaņā ar Administratīvā procesa likumu un Valsts pārvaldes iestāžu nodarīto zaudējumu atlīdzināšanas likumu var prasīt tikai zaudējumu atlīdzību, kas radušies attiecīgajam projekta iesniedzējam, sagatavojot vērtēšanas procesā noraidīto projekta iesniegumu (piemēram, projekta sagatavošanas izmaksas), nevis Norvēģijas finanšu instrumenta vai Eiropas Ekonomiskās zonas finanšu instrumenta un valsts budžeta līdzfinansējumu (turpmāk – programmas līdzfinansējums), kas pieejams tikai konkrētajā programmā noteiktā laika periodā. Lēmums par atteikumu piešķirt programmas līdzfinansējumu administratīvo procesu regulējošo normatīvo aktu izpratnē vērtējams kā negatīvs administratīvs akts, bet nav uzskatāms par nelabvēlīgu administratīvu aktu. Identisks regulējums ir iekļauts Eiropas Savienības struktūrfondu un Kohēzijas fonda 2014.-2020. gada plānošanas perioda vadības likumā. 4. Likumprojektā ir noteikts, ka finanšu instrumentu vadību Latvijas Republikā īsteno šādas institūcijas:    1. vadošā iestāde (Finanšu ministrija);    2. programmas apsaimniekotājs (Tieslietu ministrija, Izglītības un zinātnes ministrija un Vides aizsardzības un reģionālās attīstības ministrija, Iekšlietu ministrija, Latvijas Investīciju un attīstības aģentūra;    3. aģentūra (valsts aģentūras, kuras konkrēti tiks noteiktas Ministru kabineta noteikumos par programmas īstenošanu);    4. revīzijas iestāde (Finanšu ministrija);    5. sertifikācijas iestāde (Valsts kase);    6. neatbilstību iestāde (Finanšu ministrija).   Atšķirībā no finanšu instrumentu 2009.-2014. gada perioda, no augstāk minētā institūciju uzskaitījuma svītrota uzraudzības komiteja un Iepirkumu uzraudzības birojs (turpmāk – IUB), bet papildus iekļauta neatbilstību iestāde. Uzraudzības komiteja no minētā uzskaitījuma svītrota, jo šādu institūciju vairs neparedz donorvalstu noteikumi. Savukārt IUB statuss ir precizēts, jo donorvalstu noteikumi neparedz šādu institūciju vadības un kontroles sistēmā, turklāt iepirkumu pirmspārbaužu veikšana ir preventīvs mehānisms neatbilstību konstatēšanā iepirkumu jomā, jo lēmumu par finanšu korekcijas piemērošanu gadījumā, ja IUB savā atzinumā būs norādījis uz iepirkumu regulējošo normatīvo aktu pārkāpumiem, pieņem programmas apsaimniekotājs vai aģentūra. Tādēļ arī finanšu instrumentu 2014.-2021. gada periodā IUB saglabā iepirkumu pirmspārbaužu veikšanas virsuzraudzību, izdodot metodiskos materiālus attiecībā uz iepirkumu pirmspārbaužu veikšanu un pārliecinoties, ka iepirkumu pirmspārbaužu veikšanas metodika tiek atbilstoši pielietota praksē,kā arī iepirkumu pirmspārbaužu veikšanas pienākumus noteikta veida iepirkumos. Līdz ar to arī šajā periodā programmu apsaimniekotājiem un aģentūrai jāievēro programmu, projektu un iepriekš noteikto projektu publiskā iepirkuma dokumentācijas un publiskā iepirkuma procedūras norises pirmspārbaudes veikšanas metodika.   1. Donorvalstu noteikumi paredz, ka saņēmējvalstij ir jānosaka arī neatbilstību iestāde, kura saņēmējvalsts vārdā ir atbildīga par neatbilstību ziņojumu sagatavošanu un iesniegšanu. Tā kā no donorvalstu noteikumu 5.2. panta 5. punkta izriet, ka neatbilstību iestādes pienākumus var pildīt vadošā iestāde un 2009.-2014. gada periodā vadošā iestāde šādus pienākumus jau veica, tad likumprojektā ir noteikts, ka vadošā iestāde pilda arī donorvalstu noteikumos paredzētos neatbilstību iestādes pienākumus. (Likumprojekta 7. panta otrās daļas 6. punkts) 2. Salīdzinājumā ar 2009.-2014. gada perioda likumu likumprojektā konkrēti definēti tikai tie vadošās iestādes, programmas apsaimniekotāja, revīzijas iestādes un neatbilstību iestādes pienākumi, kas noteikti papildus pienākumiem, kas izriet no saprašanās memorandiem un donorvalstu noteikumiem. Tas darīts ar mērķi, lai nedublētu normas un neradītu pārpratumus interpretācijā. Latvijas Republikas un Norvēģijas Karalistes saprašanās memorandā attiecībā uz programmu “Uzņēmējdarbības attīstība, inovācijas un MVU” ir noteikts, ka Latvijas Investīciju un attīstības aģentūra darbosies autonomi un neatkarīgi no Ekonomikas ministrijas, bet par minētās programmas sagatavošanu ir atbildīga Ekonomikas ministrija kopā ar Latvijas Investīciju un attīstības aģentūru. Attiecīgi likumprojektā tiek noteikts, ka minētās programmas koncepciju un normatīvos aktus izstrādā Ekonomikas ministrija sadarbībā ar Latvijas Investīciju un attīstības aģentūru. Ekonomikas ministrijas un Latvijas Investīciju un attīstības aģentūras sadarbība īstenojama atbilstoši Valsts pārvaldes iekārtas likumam, Ministru kabineta 2009. gada 7. aprīļa noteikumiem Nr. 300 “Ministru kabineta kārtības rullis”, kā arī iekšējiem normatīvajiem aktiem. Atbilstoši saprašanās memoranda par Eiropas Ekonomikas zonas finanšu instrumenta ieviešanu 2014. - 2021. gadā B pielikumam Vides aizsardzības un reģionālās attīstības ministrija programmas “Vietējā attīstība, nabadzības mazināšana un kultūras sadarbība” koncepciju un tās ieviešanai nepieciešamos normatīvos aktus izstrādās sadarbībā ar Kultūras ministriju kā programmas partneri. 3. Likumprojekts nosaka, ka vadošā iestāde nodrošina izvērtēšanas pasākumus atbilstoši donorvalstu noteikumu 10.1.panta prasībām, veicot visu programmu kopējo ietekmes izvērtējumu perioda noslēgumā. Tajā pat laikā katrs programmu apsaimniekotājs ir tiesīgs veikt individuālu savas programmas ietekmes izvērtējumu saskaņā ar donorvalstu noteikumu 8.10.pantu. 4. Likumprojekts nosaka, ka, ja revīzijas iestādes rīcībā ir ziņas, ka finanšu instrumentu ieviešana var tikt būtiski ietekmēta, revīzijas iestāde nekavējoties informē par to Ministru kabinetu. Būtiskumu revīzijas iestāde šajā gadījumā vērtē atbilstoši starptautiskajiem revīzijas standartiem. Šāds regulējums ir ietverts, jo Eiropas Komisijas Reģionālās politikas ģenerāldirektorāta (DG REGIO) audita misijas, kas tika veikta no 2010.gada 25.oktobra līdz 29.oktobrim par Revīzijas iestādes darbu, rezultātā tika izteikts ieteikums, ka nepieciešams nodrošināt iespēju revīzijas iestādes vadītājam tiešā veidā ziņot finanšu ministram un Ministru kabinetam (ar finanšu ministra starpniecību).   Līdz ar to, lai nodrošinātu revīzijas iestādes neatkarību un stiprinātu revīzijas iestādes vadītāja pilnvaras, Eiropas Savienības struktūrfondu un Kohēzijas fonda vadības likumā tika ietverts regulējums, kas paredz iespēju revīzijas iestādes vadītājam tiešā veidā ziņot Ministru kabinetam ar finanšu ministra starpniecību par revīzijas rezultātiem un citiem apstākļiem, kas var būtiski ietekmēt Eiropas Savienības struktūrfondu un Kohēzijas fonda ieviešanu.  Lai izpildītu Eiropas Komisijas ieteikumu, minētais regulējums tika ietverts Eiropas Ekonomikas zonas finanšu instrumenta un Norvēģijas finanšu instrumentu 2009.—2014. gada perioda vadības likumā un Eiropas Savienības struktūrfondu un Kohēzijas fonda 2014.—2020. gada plānošanas perioda vadības likumā, kā arī likumprojektā.   1. Līdzīgi kā Eiropas Savienības struktūrfondu un Kohēzijas fonda 2014.-2020. gada plānošanas perioda vadības likumā lai ievērotu normatīvo regulējumu komercdarbības atbalsta jomā likumprojekts paredz pienākumu programmas apsaimniekotājam izstrādāt un Komercdarbības atbalsta kontroles likumā noteiktajā kārtībā iesniegt Finanšu ministrijā sākotnējai izvērtēšanai atbalsta programmu vai individuālo atbalsta projektu. Programmas apsaimniekotājam likumprojekta 8.panta otrās daļas 4.punktā paredzētās darbības jāveic gadījumos, kad tiek paredzēts piešķirt komercdarbības atbalstu, kā to nosaka Komercdarbības atbalsta kontroles likuma (turpmāk – KAKL) 10.panta pirmā daļa. Tāpat norādām, ka, ņemot vērā Ministru kabineta 2009.gada 7.aprīlī noteikumu Nr.300 “Ministru kabineta kārtības rullis” 91.1.apakšpunktu, visi Ministru kabineta noteikumu projekti tiek saskaņoti ar Finanšu ministriju, līdz ar to, ja Ministru kabineta noteikumu ietvaros būs paredzēts komercdarbības atbalsts, tas izvērtēšanai tiks novirzīts arī izvērtēšanai no valsts atbalsta kontroles viedokļa.    Attiecībā uz programmas apsaimniekotāja administratīvo slogu, ņemot vērā to, ka programmas apsaimniekotājiem (likumprojekta 8.panta pirmajā daļā norādītajām ministrijām) kā atbalsta programmu izstrādātājiem jebkurā gadījumā ir jāievēro KAKL 10.panta pirmā daļa, nav pamata vērtēt šī pienākuma izpildes ietekmi uz programmu apsaimniekotāju administratīvo slogu. 2. Likumprojekts nosaka projekta partnera tiesības un pienākumus. Atbilstoši Donorvalstu noteikumu 1.6.panta (w) punktam projekta partneris var būt arī Donorvalstu fiziskā vai juridiskā persona. Bet likumprojektā tiek noteikti projekta partnera, kas ir Latvijas Republikas tiešās vai pastarpinātās pārvaldes iestāde, cita valsts iestāde, atvasināta publiska persona, Latvijas Republikā reģistrēta juridiskā vai fiziskā persona vai šādu personu apvienība tiesības un pienākumi. Likumprojektā ietvertais regulējums nav attiecināms uz Donorvalstu projekta partneriem.   Papildus likumprojektā noteiktajam konkrētajā programmā paredzētie projekta partneri un prasības tiem tiks noteiktas programmas noteikumos (likumprojekta 15.panta 12.punkts). Līdzfinansējuma saņēmēja un projekta partnera sadarbības praktiskie nosacījumi tiks ietverti partnerības līgumā.   1. Jaunajā periodā ir precizēts programmas apsaimniekotāja un aģentūras funkcionālās padotības regulējums. 2009.-2014. gada perioda likumā bija noteikts, ka aģentūra, pildot tai deleģētos pienākumus, ir programmas apsaimniekotāja funkcionālajā padotībā, taču Ministru kabineta noteikumos par programmu īstenošanu nebija noteikts, vai padotība īstenojama pakļautības vai pārraudzības formā. Ņemot vērā to, ka par programmas īstenošanu kopumā atbild programmas apsaimniekotājs un ir nepieciešams pietiekams kontroles mehānisms, tad likumprojektā ir izvēlēta pakļautības forma. 2. Likumprojektā, atšķirībā no finanšu instrumentu 2009.-2014. gada perioda, ir uzlabots regulējums attiecībā pret finansējuma saņēmēju – nosakot tam konkrētas tiesības, t.i., saņemt finansējumu, ja izpildīti visi normatīvajos aktos un līgumā vai vienošanās noteiktie projekta īstenošanas nosacījumi, un tiesības saņemt projekta īstenošanai nepieciešamo informāciju, kas iepriekš skaidri netika noteikts. Ievērojot donorvalstu noteikumos ietvertos izdevumu attiecināmības pamatprincipus, lai nodrošinātu efektīvu finanšu instrumentu ieviešanu un noteikto mērķu sasniegšanu, ir precizēti finansējuma saņēmēja pienākumi, piemēram, noteikts, ka projektam piešķirtais finansējums tiek izlietots saskaņā ar pareizas finanšu pārvaldības principu, lai projekta ietvaros veiktie izdevumi būtu tieši saistīti ar mērķu sasniegšanu (likumprojekta 13. panta pirmās daļas 2. punkts). Donorvalstu noteikumu 8.15. panta 2. punkts nosaka, ka līdzfinansējuma saņēmējam gadījumā, ja programmas līdzfinansējums ir 50 % vai vairāk no attiecināmajām izmaksām iepirkums projektā ir jāveic Publisko iepirkumu likumā noteiktajā kārtībā, ja paredzamā līgumcena bez pievienotās vērtības nodokļa ir vienāda ar **Eiropas Parlamenta un Padomes 2014. gada 26. februāra Direktīvā 2014/24/ES par publisko iepirkumu un ar ko atceļ Direktīvu 2004/18/EK noteiktajām robežvērtībām vai pārsniedz tās. Tā kā donorvalstu noteikumi nav tieši saistoši līdzfinansējuma saņēmējiem, likumprojektā iekļauts attiecīgs pienākums tiem līdzfinansējuma saņēmējiem, kuri nav pasūtītāji Publisko iepirkumu likuma izpratnē (likumprojekta 13.panta otrā daļa). Atbilstošo donorvalstu noteikumiem identisks pienākums attiecas arī uz projekta partneriem (likumprojekta 14.panta otrā daļa). Tādējādi minētajos izņēmuma gadījumos uz līdzfinansējuma saņēmējiem un projekta partneriem ir attiecināmi visi pasūtītāja Publisko iepirkumu likuma izpratnē pienākumi un tiesības. Ja minētie līdzfinansējuma saņēmēji īsteno projektu, kur līdzfinansējums ir mazāks nekā 50 % no projekta attiecināmajām izmaksām vai arī paredzamā līgumcena nesasniedz robežvērtību, no kuras paziņojums par iepirkumu ir jāpublicē Eiropas Savienības Oficiālajā Vēstnesī, iepirkums jāveic saskaņā ar Ministru kabineta 2017.gada 28.februāra noteikumiem Nr.104 “Noteikumi par iepirkuma procedūru un tās piemērošanas kārtību pasūtītāja finansētiem projektiem”, kas izdoti, pamatojoties uz Publisko iepirkumu likuma 7. panta pirmo daļu. Par to, kāds regulējums piemērojams konkrētajā gadījumā līdzfinansējuma saņēmēji papildus tiks informēti, slēdzot projekta līgumu.** 3. Tā kā donorvalstu noteikumi nosaka, ka projektu var īstenot sadarbībā ar projekta partneriem (7.7. pants), likumprojektā ir iekļauti arī Latvijas projekta partneru pienākumi un tiesības. Pēc būtības partneru pienākumi ir tādi paši kā līdzfinansējuma saņēmējiem, taču attiecas konkrēti tikai uz tām projekta aktivitātēm, kuras saskaņā ar partnerības līgumu pildīs sadarbības partneris. Taču jebkurā gadījumā atbildību par projekta īstenošanu kopumā, mērķa sasniegšanu, izdevumu attiecināmību, kā arī maksājumu veikšanu un iepirkuma procedūras veikšanu saglabā līdzfinansējuma saņēmējs, jo līgumu par projekta īstenošanu slēdz tikai programmas apsaimniekotājs vai aģentūra un līdzfinansējuma saņēmējs. 4. Līdzīgi kā 2009.-2014. gada perioda likumā, likumprojektā Ministru kabinets tiek pilnvarots izdot virkni Ministru kabineta noteikumu finanšu instrumentu vadības nodrošināšanai. Šajā gadījumā Ministru kabineta kompetence būtiski neatšķiras no 2009.-2014. gada plānošanas perioda regulējuma, izņemot pilnvarojumu attiecībā uz Ministru kabineta noteikumiem par programmas īstenošanu. Turpmāk projektu iesniegumu atlases organizatoriskie un dokumentu noformēšanas jautājumi, projektu iesniegumu veidlapas, iepriekš noteikto projektu iesniegumu novērtēšanas kritēriji un projektu īstenošanas kārtība tiks noteikta atlases nolikumā un projekta līgumā, nevis programmas noteikumos. Šādas izmaiņas izdarītas, ņemot vērā Eiropas Ekonomikas zonas finanšu instrumenta un Norvēģijas finanšu instrumenta 2009.-2014. gada perioda ieviešanas sistēmas efektivitātes izvērtējumā[[6]](#footnote-6) un Eiropas Savienības struktūrfondu un Kohēzijas fonda ieviešanas sistēmas efektivizācijas iespēju izvērtējumā[[7]](#footnote-7) izanalizētos apsvērumus. Pirmkārt, gadījumā, ja līdzfinansējuma saņēmējs ir publiska persona, ārējos normatīvajos aktos ir nepieciešams minimāls regulējums, kas pamatā attiecas uz programmas mērķi, rezultātiem, pieejamo finansējumu, projekta iesniedzēju. Otrkārt, nav lietderīgi palielināt Ministru kabineta noteikumu apjomu jautājumos, kurus var individuāli reglamentēt iekšējos dokumentos un projekta līgumā. Tādējādi, balstoties arī uz ES fondu ieviešanas pieredzi, un to, ka vairākās programmās līdzfinansējuma saņēmēji būs gan publiskas personas, gan privātpersonas, likumprojektā ir noteikts minimālais programmu noteikumu saturs un to nav paredzēts diferencēt atkarībā no līdzfinansējuma saņēmēju veida. 5. Tā kā projektu iesniegumu atlases un iepriekš noteikto projektu novērtēšanas organizatoriskie jautājumi vairs netiks regulēti Ministru kabineta noteikumos par programmu īstenošanu, likumprojektā ir iekļauti minēto procesu pamatnoteikumi. Proti, programmu apsaimniekotājiem vai aģentūrai ir pienākums izstrādāt atlases nolikumu un saskaņot to ar vadošo iestādi. Nolikumā atbilstoši donorvalstu noteikumiem tiks ietverta informācija par projektu iesniegumu iesniegšanas un vērtēšanas kārtību, maksāšanas nosacījumus, norādes uz citiem dokumentiem un citu nepieciešamo informāciju.   Projektu iesniegumu atlases nolikums ir dokumentu kopums, kuru izstrādā un pēc saskaņošanas ar vadošo iestādi apstiprina programmas apsaimniekotājs vai aģentūra. Ja projektu iesniegumu atlases nolikumu izstrādā aģentūra, tā nolikumu saskaņo arī ar programmas apsaimniekotāju. Nolikumā ietvertas tehniskās prasības, kuras jāievēro, iesniedzot projekta iesniegumu.  Projektu iesniegumu atlases nolikums pēc būtības ir pielīdzināms iepirkuma nolikumam. Tas ir tiesību akts, uz kuru tiek balstīta projektu iesniegumu atlase un kurš līdztekus normatīvajam regulējumam (un vienlaikus tam atbilstoši) reglamentē projektu iesniegumu atlases procedūras norisi (sal. par iepirkuma nolikumu skat. AT Senāta 17.08.2012. lēmuma lietā Nr. SKA-850/2012 7.p.).  Arī Augstākās tiesas Administratīvo lietu departaments 2017. gada 21. marta spriedumā lietā Nr. A420327613 SKA-213/2017 ir secinājis, ka atbilstoši likuma prioritātes principam privātpersonai labvēlīgu administratīvo aktu, kas regulē tiesiskās attiecības demokrātiskai sabiedrībai un valsts iekārtai būtiski svarīgā jautājumā (vārda un preses brīvība, domas, apziņas un reliģiskās pārliecības brīvība, pulcēšanās un biedrošanās brīvība, kā arī politiskā sistēma), iestāde var izdot uz Satversmes vai likuma pamata. Pārējos gadījumos valsts pārvalde var rīkoties arī uz iekšēju normatīvo aktu pamata, jo prasība, lai visas valsts pārvaldes jomas būtu noregulētas ar ārējiem normatīvajiem aktiem, ir pārspīlējums. Tādejādi, neskatoties uz to, ka projektu iesniegumu atlases nolikums nav ārējais normatīvais akts, tajā noteiktais ir jāievēro programmas apsaimniekotājam, aģentūrai un projekta iesniedzējam.  Likumprojekts paredz, ka projektu iesniegumu atlases nolikuma saturs un iepriekš noteikto projektu novērtēšanas nolikuma saturs nosakāms Ministru kabineta noteikumos. Šāds regulējums ļaus noteikt vienotus nosacījumus, kurus jānosaka visos nolikumos. Programmas apsaimniekotāja vai aģentūras lēmums par projektu iesniegumu atlases nolikuma apstiprināšanu, lēmums par iepriekš noteikto projektu novērtēšanas nolikuma apstiprināšanu nav apstrīdams un pārsūdzams atbilstoši Administratīvā procesa likumam, jo minētie lēmumi nav administratīvie akti.  Projektu iesniegumu atlase tiks izsludināta oficiālajā izdevumā „Latvijas Vēstnesis”, publicējot attiecīgu paziņojumu un norādi uz vietni, kurā publicēts projektu iesniegumu atlases nolikums (likumprojekta 16. pants).   1. Likumprojekts paredz iespēju projekta iesniedzējam atteikumu vērtēt tā projekta iesniegumu, kas iesniegts pēc projektu iesniegumu iesniegšanas beigu datuma, apstrīdēt un pārsūdzēt Administratīvajā rajona tiesā. Taču ņemot vērā to, ka šis ir maznozīmīgs jautājums, lai nenoslogotu tiesu darbību, tika noteikts, ka šis jautājums skatāms tikai rajona tiesās, nevirzot to uz apelācijas instanci. 2. Likumprojekts paredz, ka programmas apsaimniekotājs vai aģentūra, pamatojoties uz projektu iesniegumu vērtēšanas komisijas sniegto atzinumu, pieņem lēmumu par projekta iesnieguma apstiprināšanu, apstiprināšanu ar nosacījumu vai noraidīšanu. Ja attiecībā uz projekta iesniegumu ir pieņemts lēmums par projekta iesnieguma apstiprināšanu ar nosacījumu, projekta iesniegums precizējams atbilstoši lēmumā noteiktajiem nosacījumiem. Attiecībā uz precizēto projekta iesniegumu tiek izdots atzinums par lēmumā ietvertā nosacījuma izpildi, kurā tiek konstatēts, vai lēmumā iekļautie nosacījumi ir vai nav izpildīti (skatīt likumprojekta 19. panta trešo daļu, 23. panta trešo daļu)*.* Šāda kartība un attiecīgā redakcija ir gan finanšu instrumentu iepriekšējā perioda likumā, gan arī Eiropas Savienības struktūrfondu un Kohēzijas fonda 2007.-2013. gada un 2014.—2020. gada plānošanas perioda vadības likumā.   Likumprojekts paredz, ka atzinumu par lēmumā ietvertā nosacījuma izpildi programmas apsaimniekotājs vai aģentūra paziņo projekta iesniedzējam viena mēneša laikā no precizētā projekta iesnieguma iesniegšanas.  Administratīvā procesa likuma 3. pants nosaka, ka šo likumu piemēro administratīvajā procesā iestādē, ciktāl citu likumu speciālajās tiesību normās nav noteikta cita kārtība. Likumprojektā tiek paredzēti atsevišķi speciāli administratīvā procesa noteikumi, kas vislabāk atbilst finanšu instrumentu ieviešanas specifikai. Likumprojekts nosaka, ka, ja kāds no lēmumā noteiktajiem nosacījumiem netiek izpildīts vai netiek izpildīts lēmumā noteiktajā termiņā, projekta iesniegums uzskatāms par noraidītu. Tas nozīmē, ka projekts tiek noraidīts, pamatojoties uz jau pieņemto lēmumu, nevis uz atzinumu. Likumprojekts paredz iespēju apstrīdēt un pārsūdzēt atzinumu par lēmumā ietvertā nosacījuma izpildi atsevišķi no lēmuma, kurā ietverts nosacījums, atzinumā ietvertajā apjomā. Šāda iespēja tiek paredzēta, ņemot vērā to, ka lēmuma apstrīdēšanas un pārsūdzēšanas termiņš jau būs beidzies tad, kad tiks izdots atzinums, kā arī tiem gadījumiem, kad strīds ir tikai par atzinumā ietverto nosacījumu izpildi, nevis par pašu lēmumu, proti, kad projekta iesniedzējs piekrīt lēmumā noteiktajam un to apstrīdēt vai pārsūdzēt nevēlas, bet nepiekrīt tieši atzinumam par nosacījumu izpildi.  Pieņemot lēmumu par projekta iesnieguma apstiprināšanu ar nosacījumu, programmas apsaimniekotājs vai aģentūra lēmumā norāda, ka, ja projekta iesniedzējs lēmumā ietvertos nosacījumus neizpildīs vai neizpildīs lēmumā noteiktajā termiņā, projekta iesniegums tiks uzskatīts par noraidītu. Savukārt atzinumā par lēmumā ietverto nosacījumu izpildi, programmas apsaimniekotājs vai aģentūra norāda, vai lēmumā ietvertie nosacījumi ir vai nav izpildīti, un līdz ar to, vai atbilstoši jau pieņemtajam lēmumam projekta iesniegums ir apstiprināts vai noraidīts. Atzinumu par lēmumā ietvertā nosacījuma izpildi programmas apsaimniekotājs vai aģentūra paziņo projekta iesniedzējam viena mēneša laikā no precizētā projekta iesnieguma iesniegšanas. Tādejādi tiek izslēgta situācija, ka projekta iesniedzējs nav informēts par to, ka tā projekts, kurš tika apstiprināts ar nosacījumu, ir noraidīts, jo netika izpildīti lēmumā ietvertie nosacījumi, vai tie netika izpildīti lēmumā noteiktajā termiņā.   1. Likumprojekts paredz, ka programmas apsaimniekotājs vai aģentūra atbilstoši projekta iesnieguma iesniedzēja juridiskajam statusam izdod administratīvo aktu vai pieņem pārvaldes lēmumu. Ja projekta iesnieguma iesniedzējs ir fiziskā persona, juridiskā persona vai šādu personu apvienība, programmas apsaimniekotāja vai aģentūras lēmums ir administratīvais akts, ko var apstrīdēt augstākā iestādē un pārsūdzēt tiesā. Ja projekta iesnieguma iesniedzējs ir tiešās vai pastarpinātās pārvaldes iestāde, cita valsts iestāde vai atvasināta publiskā persona, programmas apsaimniekotāja un aģentūras lēmums ir pārvaldes lēmums, ko var apstrīdēt augstākā iestādē, bet nevar pārsūdzēt tiesā.   Šāda atšķirība izriet no konstitucionālas valsts pamatprincipa, ka valsts (nevis iestāde) ir patstāvīgs tiesību subjekts – publisko tiesību juridiska persona. Tādējādi „nevienai (nedz tiešās, nedz pastarpinātās) valsts pārvaldes *iestādei nav savas intereses.* Tās tikai noteiktā kārtībā ir tiesīgas formulēt sabiedrības (pašvaldību iestādes – attiecīgās sabiedrības daļas) intereses. Šādā sistēmā interešu  *konflikti*, kas atrisināmi tiesas ceļā, valsts pārvaldes iekšienē izņēmuma kārtā iespējami tikai tur, kur demokrātiski leģitimētās pašvaldības, pārstāvot attiecīgās sabiedrības daļas (vietējās kopienas) nošķirtās intereses, veic to autonomā pārvaldībā nodotos uzdevumus. Visos citos domstarpību gadījumos starp pie tās pašas vai dažādām publisko tiesību juridiskām personām piederošām iestādēm nevar būt runa par subjektīvu interešu konfliktiem, bet gan par domstarpībām par sabiedrības interešu pareizu noteikšanu, kas, ja nav iespējams panākt vienošanos, atrisināmas hierarhiskā kārtībā.”[[8]](#footnote-8)  Lai nodrošinātu lielāku tiesisko skaidrību, arī šajā likumprojektā tiek noteikts, ka programmas apsaimniekotāja pieņemtais pārvaldes lēmums par apstrīdēto aģentūras lēmumu un tiešās pārvaldes iestādes vadītāja pieņemtais pārvaldes lēmums par apstrīdēto programmas apsaimniekotāja lēmumu nav pārsūdzams. Šāds regulējums tika iekļauts arī Eiropas Ekonomikas zonas finanšu instrumenta un Norvēģijas finanšu instrumentu 2009.—2014. gada perioda vadības likumā, Eiropas Savienības struktūrfondu un Kohēzijas fonda vadības likumā un Eiropas Savienības struktūrfondu un Kohēzijas fonda 2014.—2020. gada plānošanas perioda vadības likumā.   1. Programmas apsaimniekotāja lēmumu var apstrīdēt tās tiešās pārvaldes iestādes vadītājam, kuras ietvaros tas izveidots.   Atbilstoši likumprojekta 9. panta ceturtajai daļai iestāde nodrošina, ka funkcijas, kuras tā pilda kā programmas apsaimniekotājs vai aģentūra, tiktu nodalītas no citām tās funkcijām, tai skaitā funkcijām, kuras tā pilda kā līdzfinansējuma saņēmējs. Tādejādi programmas apsaimniekotāja funkcijas pildīs Iekšlietu ministrijas, Izglītības un zinātnes ministrijas, Tieslietu ministrijas un Vides aizsardzības un reģionālās attīstības ministrijas un Latvijas Investīciju un attīstības aģentūras funkcionāli nodalīta struktūrvienība.  Atbilstoši Valsts pārvaldes iekārtas likuma 23. panta pirmajai daļai valsts sekretārs ir ministrijas administratīvais vadītājs, līdz ar to minētās struktūrvienības vadītāja pieņemto lēmumu varēs apstrīdēt valsts sekretāram vai Latvijas Investīciju un attīstības aģentūras (turpmāk – LIAA) direktoram, ja programmas apsaimniekotājs izveidots LIAA ietvaros.  Lai nodrošinātu likumprojekta 9. pantā noteikto prasību ievērošanu attiecībā uz funkciju nodalīšanu, valsts sekretārs kā tiešās pārvaldes iestādes vadītājs vienlaikus nevar būt arī tā ietvaros izveidotās struktūrvienības, kura īsteno programmas apsaimniekotāja pienākumus, vadītājs. Līdzīga divpakāpju sistēma jāievēro arī gadījumā, ja programmas apsaimniekotājs ir izveidots LIAA ietvaros.   1. Likumprojekts paredz, ka programmas apsaimniekotājs vai aģentūra gan lēmumu par projekta iesnieguma apstiprināšanu, apstiprināšanu ar nosacījumu vai noraidīšanu (likumprojekta 20. pants), gan atzinumu par iepriekš noteiktā projekta pozitīvu novērtējumu vai novērtējumu ar nosacījumiem pieņem četru mēnešu laikā pēc projekta iesniegšanas beigu datuma (likumprojekta 24. pants).Šāds termiņš ir noteikts, ņemot vērā līdzšinējo praksi, proti, četri mēneši ir optimālākais termiņš, lai iestāde varētu kvalitatīvi izvērtēt projekta iesniegumus un iepriekš noteiktos projektus un pieņemt par tiem attiecīgu lēmumu. Šāds termiņš tika noteikts arī Eiropas Ekonomikas zonas finanšu instrumenta un Norvēģijas finanšu instrumenta 2009.—2014. gada perioda vadības likumā. 2. Donorvalstu noteikumu 7.4. panta 3. punkts nosaka, ka projektu iesniegumu vērtēšanas procesā attiecīgi Eiropas Ekonomikas zonas finanšu instrumentu komitejai vai Norvēģijas Ārlietu ministrijai ar projektu iesniegumiem saistītajiem dokumentiem jābūt nodrošinātiem angļu valodā. Šāda prasība bija arī 2009.-2014. gada periodā, līdz ar to, ņemot vērā arī Valsts valodas likuma prasības, projektu iesniedzējiem bija jāiesniedz projektu iesniegumi gan latviešu valodā, gan angļu valodā. Eiropas Ekonomikas zonas finanšu instrumenta un Norvēģijas finanšu instrumenta 2009.-2014. gada perioda ieviešanas sistēmas efektivitātes izvērtējumā[[9]](#footnote-9) tika secināts, ka vairākās programmās projektu dokumentācijas sagatavošana latviešu valodā ir bijis administratīvais slogs gan projektu iesniedzējiem, gan programmu apsaimniekotājiem un aģentūrām, jo projektu iesniegumu vērtēšana sadarbībā ar donorvalstu institūcijām notikusi tikai angļu valodā. Izvērtētāji norāda, ka prasība projektu iesniegumus iesniegt angļu, nevis latviešu valodā uzlabotu vērtēšanas procesa efektivitāti. Vienlaikus viņi uzsver, ka turpmāk jāizvērtē programmas potenciālo projektu iesniedzēju kapacitāte un iespējas sagatavot projektu iesniegumus angļu valodā, neradot tiem nesamērīgi lielu slogu, piemēram, nevalstiskajām organizācijām, kam grūtības sagādāja pat projektu iesniegumu sagatavošana latviešu valodā. Lai neierobežotu potenciālos projektu iesniedzējus, turpmāk šādos gadījumos var paredzēt izvēles iespēju projektu iesniegumus iesniegt vai nu latviešu vai angļu valodā. Attiecībā uz saziņu starp valsts iestādēm un privātpersonām Valsts valodas likuma 10.panta otrajā daļā ir noteikts, ka valsts iestādes no personām pieņem un izskata dokumentus tikai valsts valodā, izņemot šā likuma 10.panta trešajā un ceturtajā daļā un citos likumos noteiktos gadījumus. Tādējādi, lai programmu apsaimniekotāji un aģentūras būtu tiesīgas atsevišķos gadījumos, izvērtējot arī potenciālo projektu iesniedzēju kapacitāti, projektu iesniegumu atlasē lūgt iesniegt dokumentus tikai angļu valodā, likumprojekta 16.panta trešajā daļā ir ietverts attiecīgs izņēmums no Valsts valodas likuma normām. 3. Ņemot vērā to, ka strīdu par līgumu un vienošanos par projekta īstenošanu izpildi risināšanā iestādēs tika piemērota atšķirīga kārtība un normatīvie akti tika dažādi interpretēti, likumprojektā ir noteikta skaidrāka strīdu risināšanas kārtība gan līdzfinansējuma saņēmējiem, kuri ir privātpersonas, gan tiem, kuri ir publiskas personas. Turpmāk, ja līdzfinansējuma saņēmējs būs privātpersona, strīdus par līguma izpildi varēs risināt tikai civiltiesiskā kārtībā (likumprojekta 26. pants). Tas attiecas arī uz strīdiem par neatbilstoši veikto izdevumu atgūšanu, kurus 2009.-2014. gada periodā varēja risināt administratīvā procesa kārtībā, izdodot administratīvo aktu par neatbilstoši veikto izdevumu atgūšanu. Savukārt, ja līdzfinansējuma saņēmējam, kurš ir publiska persona, un programmas apsaimniekotājam vai aģentūrai vienošanās par projekta īstenošanu izpildes gaitā radīsies domstarpības par vienošanās ietvaros pieņemto lēmumu par piešķirto finanšu līdzekļu izmaksāšanu, izmaksāšanas turpināšanu un vienošanos nevarēs panākt savstarpēju sarunu ceļā, līdzfinansējuma saņēmējs programmas apsaimniekotāja vai aģentūras lēmumu varēs apstrīdēt attiecīgi pie tiešās pārvaldes iestādes vadītāja vai programmas apsaimniekotāja (likumprojekta 27. pants). Šāda strīdu risināšanas mehānisms ir iekļauts arī Eiropas Savienības struktūrfondu un Kohēzijas fonda 2014.-2020. gada plānošanas perioda vadības likumā. 4. Lai nodrošinātu vienādus informācijas atklātības noteikumus gan ES fondu, gan finanšu instrumentu ieviešanā, informācijas atklātības regulējums ir pielīdzināts Eiropas Savienības struktūrfondu un Kohēzijas fonda 2014.-2020. gada plānošanas perioda vadības likumā ietvertajam regulējumam. Ievērojot minēto, kā arī, lai veicinātu atklātību un caurspīdīgumu finanšu instrumentu ieviešanā, likumprojektā noteikts plašāks informācijas apjoms, kas ir pieejams sabiedrībai. Tādējādi turpmāk arī pastarpināto valsts pārvaldes iestāžu, atvasinātu publisku personu un citu valsts pārvaldes iestāžu projektu iesniegumu lietas būs vispārpieejamā informācija, izņemot projekta budžeta kopsavilkumu, tai skaitā indikatīvo projekta izmaksu plānu. Minētā informācija būs pieejama Informācijas atklātības likumā noteiktajā apjomā un kārtībā pēc projekta iesnieguma iesniegšanas beigu datuma (izņemot vērtēšanas materiālus, kas būs pieejami pēc lēmuma spēkā stāšanās). Savukārt informācija par privātpersonu iesniegtajiem un apstiprinātajiem projektiem tādā pašā apjomā un kārtībā būs pieejama pēc lēmuma par projekta iesnieguma apstiprināšanu, apstiprināšanu ar nosacījumu vai noraidīšanu spēkā stāšanās. Projektu iesniegumu vērtēšanas komisijas un iepriekš noteikto projektu novērtēšanas komisijas locekļu sastāvs (vārdi, uzvārdi, ieņemamie amati) ir vispārpieejama informācija, kas ir atklājama Informācijas atklātības likumā noteiktajā apjomā un kārtībā (likumprojekta 29. un 30. pants).   Tas nozīmē, ka joprojām kā ierobežotas pieejamības informācija paliks tā, kas noteikta Informācijas atklātības likuma 5. panta otrajā daļā, piemēram, kurai šāds statuss noteikts ar likumu, kas paredzēta un noteikta iestādes iekšējai lietošanai, kas ir komercnoslēpums, izņemot gadījumus, kad ir noslēgts iepirkuma līgums saskaņā ar Publisko iepirkumu likumu vai cita veida līgums par rīcību ar valsts vai pašvaldības finanšu līdzekļiem un mantu, fizisku personu dati u.c. |
| 3. | Projekta izstrādē iesaistītās institūcijas | Finanšu ministrija, Valsts kase, Iepirkumu uzraudzības birojs |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Potenciālie līdzfinansējuma saņēmēji, to sadarbības partneri un gala labuma guvēji – tiešās pārvaldes iestādes, pašvaldības, nevalstiskās organizācijas, komersanti u.c. personas (šajā likumprojekta izstrādes posmā nav iespējams konkrēti noteikt to skaitu) 2. Finanšu ministrija kā vadošā iestāde, neatbilstību iestāde un revīzijas iestāde 3. Valsts kase kā sertifikācijas iestāde 4. Programmu apsaimniekotāji (Tieslietu ministrija, Izglītības un zinātnes ministrija un Vides aizsardzības un reģionālās attīstības ministrija, Iekšlietu ministrija, Latvijas Investīciju un attīstības aģentūra). 5. Aģentūras 6. Iepirkumu uzraudzības birojs |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā plānotās finanšu instrumentu investīcijas 83 milj. *euro* apmērā laika posmā no 2014. līdz 2021. gadam (projektu īstenošana notiks līdz 2024. gadam), tiesiskais regulējums pozitīvi ietekmēs tautsaimniecību kopumā, t.sk., tādas jomas kā vides aizsardzība, probācija, iekšlietas, reģionālā attīstība, izglītība, uzņēmējdarbība un nevalstisko organizāciju sektors.  Ņemot vērā to, ka saprašanās memorandu un donorvalstu noteikumu prasības attiecībā uz finanšu instrumentu ieviešanas vadības un kontroles sistēmu 2014.-2021. gadā nav būtiski mainījušās, tad likumprojekta tiesiskais regulējums sabiedrības grupām un institūcijām pēc būtības nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Finanšu instrumentu administrēšanai 2014.-2021. gada periodā ir paredzēti finanšu instrumentu tehniskās palīdzības līdzekļi maksimāli 1,5% apmērā: Eiropas Ekonomiskās zonas finanšu instrumenta administrēšanai – 753 000 *euro*, Norvēģijas finanšu instrumenta administrēšanai – 778 500 *euro*.  Saskaņā ar donorvalstu noteikumiem tehniskās palīdzības līdzekļi paredzēti šādu darbību nodrošināšanai: programmu uzraudzība, dalība ikgadējās sanāksmēs ar donorvalstīm, konferenču organizēšana, informācijas un publicitātes pasākumi, auditi, pārbaudes, revīzijas programmu un projektu īstenošanas vietās, iepirkumu pirmspārbaužu nodrošināšanai u.c. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2018. gads** | | Turpmākie trīs gadi (*euro*) | | |
| **2019** | **2020** | **2021** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (2018.) gadu | izmaiņas, salīdzinot ar kārtējo (2018.) gadu | izmaiņas, salīdzinot ar kārtējo (2018.) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 580 001 | 2 844 500 | 7 285 750 | 16 013 750 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 580 001 | 2 844 500 | 7 285 750 | 16 013 750 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 1 329 411 | 5 259 059 | 11 752 941 | 25 794 118 |
| 2.1. valsts pamatbudžets | 0 | 1 329 411 | 5 259 059 | 11 752 941 | 25 794 118 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | -749 410 | -2 414 559 | -4 467 191 | -9 780 368 |
| 3.1. valsts pamatbudžets | 0 | -749 410 | -2 414 559 | -4 467 191 | -9 780 368 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
|  |  |  |  |
| 0 | 0 | 0 | 0 |
| 5. Precizēta finansiālā ietekme: | X | -749 410 | -2 414 559 | -4 467 191 | -9 780 368 |
| 5.1. valsts pamatbudžets | -749 410 | -2 414 559 | -4 467 191 | -9 780 368 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Aprēķins veikts nozaru programmu un Finanšu ministrijas īstenoto aktivitātīšu piešķirtajam finansējumam. Izdevumu aprēķins ir ļoti indikatīvs un balstās uz pieņēmumu par līdzīgu izdevumu naudas plūsmas sadalījumu pa gadiem kā finanšu instrumentu 2009. – 2014. gada periodā. Attiecīgi ieņēmumu aprēķins veikts saskaņā ar donorvalstu Noteikumos atrunāto maksājumu plūsmu.  Plānotais donorvalstu finansējums (85%) un valsts budžeta līdzfinansējums (15%) sadalījums pa gadiem:     |  |  |  |  | | --- | --- | --- | --- | | Gads | Plānotais finansējums (*euro*) | | | | Kopā | Donorvalsts finansējums | Valsts budžeta līdzfinansējums | | 2018 | 1 329 411 | 1 160 000 | 169 411 | | 2019 | 5 259 059 | 4 529 000 | 730 059 | | 2020 | 11 752 941 | 10 042 500 | 1 710 441 | | 2021 | 25 794 118 | 21 985 001 | 3 809 117 | | 2022 | 23 885 294 | 20 362 500 | 3 522 794 | | 2023 | 14 541 176 | 12 412 500 | 2 128 676 | | 2024 | 14 441 177 | 12 319 999 | 2 121 178 | | 2025 | 181 765 | 162 001 | 19 764 | | Kopā | 97 184 941 | 82 973 501 | 14 211 440 | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Programmas īstenošanai nepieciešamie valsts budžeta līdzekļi normatīvajos aktos noteiktajā kārtībā tiks pieprasīti no 74. resora "Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Lai nodrošinātu finanšu instrumentu vadību un detalizētāk noteiktu iesaistīto institūciju un līdzfinansējuma saņēmēju rīcību, likumprojektā ir ietverts pilnvarojums Ministru kabinetam noteikt:  1) kārtību, kādā saskaņo un slēdz programmas līgumu un izdara grozījumus programmā;  2) projektu iesniegumu atlases un iepriekš noteikto projektu novērtēšanas kārtību, projektu iesniegumu atlases nolikuma saturu, iepriekš noteikto projektu novērtēšanas nolikuma saturu, projekta līguma saturu, slēgšanas un grozījumu izdarīšanas kārtību;  3) kārtību, kādā publisko informāciju par projektiem un iepriekš noteiktajiem projektiem un nodrošina finanšu instrumentu publicitātes un vizuālās identitātes prasību ievērošanu;  4) finanšu instrumentu tehniskās palīdzības un divpusējās sadarbības fonda ieviešanas kārtību;  5) kārtību, kādā valsts budžetā plāno līdzekļus finanšu instrumentu līdzfinansēto programmu, projektu un iepriekš noteikto projektu īstenošanai, veic maksājumus un sagatavo pārskatus;  6) kārtību un gadījumus, kādā un kad vadošā iestāde uz laiku aptur programmā, programmas aktivitātē, projektā vai iepriekš noteiktajā projektā veikto izdevumu iekļaušanu programmas starpposma finanšu pārskatā vai noslēguma pārskatā;  7) kārtību, kādā nodrošina finanšu instrumentu uzraudzību, izvērtēšanu un kontroli;  8) kārtību, kādā ziņo par finanšu instrumentu vadībā konstatētajām neatbilstībām, kā arī noraksta, ietur vai atgūst neatbilstoši veiktos izdevumus un piemēro proporcionālo finanšu korekciju;  9) kārtību un apjomu, kādā programmas apsaimniekotājs, aģentūra un Iepirkumu uzraudzības birojs veic programmas, projekta un iepriekš noteiktā projekta iepirkuma dokumentācijas un iepirkuma procedūras norises pirmspārbaudi;  10) kārtību, kādā sniedz un pārbauda informāciju par pievienotās vērtības nodokļa piemērošanu programmas, projektu un iepriekš noteikto projektu ietvaros un pieņem lēmumu par pievienotās vērtības nodokļa iekļaušanu projektu attiecināmajās izmaksās;  11) kārtību, kādā nodrošina revīzijas iestādes funkcijas finanšu instrumentu vadībā;  12) programmas mērķi, pieejamo finansējumu, sasniedzamos rezultātus, programmas apsaimniekotāju, aģentūru un tās pienākumus (ja attiecināms), prasības projekta iesniedzējam vai iepriekš noteiktā projekta iesniedzējam, projektu iesniegumu vērtēšanas kritērijus, atbalstāmo darbību, izmaksu attiecināmības, projekta līguma vienpusēja uzteikuma nosacījumus, divpusējās sadarbības aktivitāšu ieviešanas kārtību (ja attiecināms), kā arī komercdarbības atbalsta kontroles nosacījumus (ja attiecināms) (atšķirībā no 2009.-2014. gada perioda Ministru kabineta noteikumiem par programmu īstenošanu likumprojektā vairs nav ietverts pilnvarojums Ministru kabinetam noteikt projektu iesniegumu atlases organizatoriskos jautājumus un vērtēšanas kārtību, kas tiks ietverta projektu iesniegumu un iepriekš noteikto projektu iesniegumu atlases nolikumā, kā arī programmas īstenošanas kārtību, kas ietverama līgumos par projekta īstenošanu; ja nepieciešams, atbildīgā ministrija var izstrādāt vienus Ministru kabineta noteikumus, tajos iekļaujot regulējumu par vairākām programmām);  13) aģentūru un kompetences sadalījumu starp programmas apsaimniekotāju un aģentūru.  1.-11. punktā minētos Ministru kabineta noteikumus paredzēts izdot līdz 2018. gada 1.jūlijam.  Pēc satura šie noteikumi būs līdzīgi Ministru kabineta 2012. gada 24. jūlija noteikumiem Nr. 502 “Kārtība, kādā nodrošina revīzijas iestādes funkcijas Eiropas Ekonomiskās zonas finanšu instrumenta un Norvēģijas finanšu instrumenta 2009.-2014. gada perioda vadībā”, Ministru kabineta 2012. gada 9. oktobra noteikumiem Nr. 694 “Eiropas Ekonomiskās zonas finanšu instrumenta un Norvēģijas finanšu instrumenta 2009.-2014. gada perioda vadības noteikumi” un Ministru kabineta 2013. gada 29. janvāra noteikumiem Nr. 67 “Eiropas Ekonomiskās zonas finanšu instrumenta un Norvēģijas finanšu instrumenta 2009.-2014. gada perioda uzraudzības noteikumi”.  12. un 13. punktā minētos Ministru kabineta noteikumus paredzēts izdot viena gada laikā pēc tam, kad programmas koncepciju ir apstiprinājusi Norvēģijas Ārlietu ministrija vai Eiropas Ekonomikas zonas finanšu instrumenta komiteja. Šāds termiņš ir noteikts, ņemot vērā to, ka programmas tiks apstiprinātas dažādos termiņos. Tādējādi, lai efektīvāk plānotu programmu ieviešanu un nepamatoti neatliktu MK noteikumu par programmu ieviešanu izstrādi, noteikts termiņš, ka tie jāizstrādā viena gada laikā pēc programmas koncepcijas apstiprināšanas. |
| 2. | Atbildīgā institūcija | Finanšu ministrija  Par Ministru kabineta noteikumiem par programmu īstenošanu (12. un 13. punkts), atbildīgas ir šādas ministrijas: Tieslietu ministrija, Izglītības un zinātnes ministrija, Vides aizsardzības un reģionālās attīstības ministrija, Iekšlietu ministrija un Ekonomikas ministrija kopā ar Latvijas Investīciju un attīstības aģentūru. |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Likumprojekts izstrādāts, lai nodrošinātu Latvijas Republikas un Norvēģijas Karalistes saprašanās memoranda par Norvēģijas finanšu instrumenta ieviešanu 2014.-2021. gadā (apstiprināts ar Ministru kabineta 2017. gada 5. decembra noteikumiem Nr.713) un Latvijas Republikas un Īslandes, Lihtenšteinas Firstistes, Norvēģijas Karalistes saprašanās memoranda par Eiropas Ekonomikas zonas finanšu instrumenta ieviešanu 2014.-2021. gadā (apstiprināts ar Ministru kabineta 2017. gada 5. decembra noteikumiem Nr. 712) ieviešanu.  Minētajos dokumentos nav noteikts termiņš, kādā jāpieņem likumprojekts. |
| 3. | Cita informācija | Nav |

|  |  |  |
| --- | --- | --- |
| **1. tabula Tiesību akta projekta atbilstība ES tiesību aktiem** | | |
| *Projekts šo jomu neskar* | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 1. Latvijas Republikas un Norvēģijas Karalistes saprašanās memoranda par Norvēģijas finanšu instrumenta ieviešanu 2014.-2021. gadā A pielikums (apstiprināts ar Ministru kabineta 2017. gada 5. decembra noteikumiem Nr. 713) 2. Latvijas Republikas un Īslandes, Lihtenšteinas Firstistes, Norvēģijas Karalistes saprašanās memoranda par Eiropas Ekonomikas zonas finanšu instrumenta ieviešanu 2014.-2021. gadā A pielikums (apstiprināts ar Ministru kabineta 2017. gada 5. decembra noteikumiem Nr. 712) ieviešanu. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| Vadošajai iestādei, revīzijas iestādei (Finanšu ministrijai) un programmu apsaimniekotājiem (nozaru ministrijas) jānodrošina nacionālā līmeņa tiesību aktu izstrādi attiecībā uz Eiropas Ekonomikas zonas finanšu instrumenta un Norvēģijas finanšu instrumenta ieviešanu Latvijā. | Viss likumprojekts kopumā. | Ar likumprojekta izstrādi saistības tiek izpildītas daļēji. Starptautiskās saistības tiks izpildītas pilnībā, kad tiks izstrādāti un apstiprināti arī tie Ministru kabineta noteikumi, kuru izstrādei tiek dots deleģējums likumprojekta 9.panta pirmajā daļā un 15.pantā. Par šo noteikumu izstrādi atbildīga ir Finanšu ministrija un nozaru ministrijas, kuras pilda programmu apsaimniekotāju funkcijas. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Saprašanās memorandos paredzētās saistības nav pretrunā ar jau esošajām Latvijas Republikas starptautiskajām saistībām. | |
| Cita informācija | Nav | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Finanšu ministrijas tīmekļa vietnes sadaļā “Sabiedrības līdzdalība” 2017.gada 8.februārī ir publicēta uzziņa par likumprojektu[[10]](#footnote-10).  Sabiedrības pārstāvji varēja līdzdarboties likumprojekta izstrādē, piedaloties publiskajā apspriešanā, kas tika izsludināta 2017.gada 19.aprīlī. Tāpat sabiedrības pārstāvji varēs sniegt atzinumu par likumprojektu pēc tā izsludināšanas Valsts sekretāru sanāksmē. Informācija par sabiedrisko apspriešanu tika ievietota šādās tīmekļa vietnēs: [www.fm.gov.lv](http://www.fm.gov.lv), [www.eeagrants.lv](http://www.eeagrants.lv), <http://mk.gov.lv/content/ministru-kabineta-diskusiju-dokumenti>. |
| 2. | Sabiedrības līdzdalība projekta izstrādē | Nav saņemti sabiedrības pārstāvju priekšlikumi un iebildumi par likumprojektu pēc tā publicēšanas tīmekļa vietnē [www.fm.gov.lv](http://www.fm.gov.lv), [www.eeagrants.lv](http://www.eeagrants.lv) un tīmekļa vietnē <http://mk.gov.lv/content/ministru-kabineta-diskusiju-dokumenti> . |
| 3. | Sabiedrības līdzdalības rezultāti | Nav saņemti sabiedrības pārstāvju priekšlikumi un iebildumi par likumprojektu pēc tā publicēšanas tīmekļa vietnē [www.fm.gov.lv](http://www.fm.gov.lv), [www.eeagrants.lv](http://www.eeagrants.lv) un tīmekļa vietnē <http://mk.gov.lv/content/ministru-kabineta-diskusiju-dokumenti>. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta izpildi nodrošinās šādas institūcijas:   1. Finanšu ministrija kā vadošā iestāde, neatbilstību iestāde un revīzijas iestāde; 2. Valsts kase kā sertifikācijas iestāde; 3. Tieslietu ministrija, Izglītības un zinātnes ministrija, Vides aizsardzības un reģionālās attīstības ministrija, Iekšlietu ministrija un Latvijas Investīciju un attīstības aģentūra kā programmu apsaimniekotāji, kas atbild par saprašanās memorandu B pielikumos noteikto programmu un īstenošanu; 4. Aģentūras; 5. Iepirkumu uzraudzības birojs, kā institūcija, kura veic daļu no projektu iepirkumu procedūras un dokumentācijas pirmspārbaudēm. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildei nav nepieciešams paplašināt iepriekšējā punktā minēto institūciju funkcijas un uzdevumus, izņemot Iekšlietu ministriju un Latvijas Investīciju un attīstības aģentūru, kuri, būs jauns uzdevums – pildīt šajā likumā un donorvalstu noteikumos noteiktos programmas apsaimniekotāja pienākumus. |
| 3. | Cita informācija | Nav |

Finanšu ministre D.Reizniece-Ozola

Barbara 67083861

[Linda.Barbara@fm.gov.lv](mailto:Linda.Barbara@fm.gov.lv)

Kapilova 67083936

[Jekaterina.Kapilova@fm.gov.lv](mailto:Jekaterina.Kapilova@fm.gov.lv)

1. Donorvalstu noteikumi pieejami šeit: http://eeagrants.lv/?id=100 [↑](#footnote-ref-1)
2. SIA “SAFEGE Baltija” veiktais Eiropas Ekonomikas zonas finanšu instrumenta un Norvēģijas finanšu instrumenta 2009.-2014.gada perioda ieviešanas sistēmas efektivitātes izvērtējums, pieņemts 20.01.2016.; pieejams šeit: <http://www.eeagrants.lv/?id=48&zina=193> [↑](#footnote-ref-2)
3. SIA „SAFEGE Baltija” veiktais Eiropas Savienības struktūrfondu un Kohēzijas fonda ieviešanas sistēmas efektivizācijas iespēju izvērtējums, 20.lpp. Pieņemts 25.11.2013.; pieejams šeit: <http://www.esfondi.lv/page.php?id=1104> [↑](#footnote-ref-3)
4. Creifelds Rechtswörterbuch, 19.Auflage, Verlag C.H.Beck München, 2007, S.320, S.1128 [↑](#footnote-ref-4)
5. Creifelds Rechtswörterbuch, 19.Auflage, Verlag C.H.Beck München, 2007, S.1130 [↑](#footnote-ref-5)
6. SIA “SAFEGE Baltija” veiktais Eiropas Ekonomikas zonas finanšu instrumenta un Norvēģijas finanšu instrumenta 2009.-2014.gada perioda ieviešanas sistēmas efektivitātes izvērtējums, pieņemts 20.01.2016.; pieejams šeit: <http://www.eeagrants.lv/?id=48&zina=193>, 38.lpp. [↑](#footnote-ref-6)
7. SIA „SAFEGE Baltija” veiktais Eiropas Savienības struktūrfondu un Kohēzijas fonda ieviešanas sistēmas efektivizācijas iespēju izvērtējums, 20.lpp. Pieņemts 25.11.2013.; pieejams šeit: <http://www.esfondi.lv/page.php?id=1104>, 22.-25.lpp. [↑](#footnote-ref-7)
8. E.Levits. Valsts un pārvaldes juridiskā struktūra un pamatjēdzieni. 56.§. Skatīt šeit: <http://public.law.lv/ptilevicvalsts.html> [↑](#footnote-ref-8)
9. SIA “SAFEGE Baltija” veiktais Eiropas Ekonomikas zonas finanšu instrumenta un Norvēģijas finanšu instrumenta 2009.-2014.gada perioda ieviešanas sistēmas efektivitātes izvērtējums, pieņemts 20.01.2016.; pieejams šeit: <http://www.eeagrants.lv/?id=48&zina=193> (56.-58. lpp., 69. lpp.) [↑](#footnote-ref-9)
10. <http://www.fm.gov.lv/lv/sabiedribas_lidzdaliba/tiesibu_aktu_projekti/es_un_arvalstu_finansu_palidzibas_politika#project332> [↑](#footnote-ref-10)